Etzebeth, MRK vergader oor klagEben Etzebeth. Foto: Twitter Die Springbok Eben Etzebeth het Donderdag met verteenwoordigers van die Menseregtekommissie (MRK) in Johannesburg vergader nadat ŉ klag teen hom aanhangig gemaak is. Die klag hou verband met ŉ beweerde bakleiery die naweek buite ŉ kroeg in Langebaan aan die Weskus. ŉ Man beweer hy is deur ŉ groep mans aangerand en rassistiese aanmerkings toegesnou. Daar word beweer die woord “h*tn*tte” is gebruik. ŉ Video met kru taalgebruik word intussen ook op sosiale media gedeel. Etzebeth het vroeër ontken dat hy enigiemand aangerand of rassistiese aanmerkings toegesnou het tydens die voorval. Volgens SA Rugby was die doel van die vergadering tussen Etzebeth en die MRK om hom in te lig oor die klag en om ŉ verbintenis van samewerking tussen die twee partye te vestig. “Albei partye het hul tevredenheid uitgespreek oor die beoogde proses wat voorlê en het die vergadering as konstruktief beskryf. “Die speler het enige misdryf teenoor die MRK ontken en het aanduiding gegee van sy volle samewerking in die saak,” lui die verklaring van SA Rugby. Die Springbokke vlieg vandag na Japan vir die Wêreldbekertoernooi. Rassie Erasmus, Springbok-afrigter, het Donderdag tydens ŉ mediakonferensie gesê hulle het intussen nog niks verder van die polisie gehoor oor die voorval nie. “Ek moet glo wat die speler my vertel want ons het ŉ verhouding. Ons kan slegs optree wanneer die teendeel bewys word.” Die polisie het vroeër bevestig hy ondersoek die voorval wat Saterdagaand plaasgevind het. “ŉ Klag van aanranding is aanhangig gemaak in verband met die voorval,” het sers. Noloyiso Rwexana, woordvoerder van die polisie, gesê. “Daar word beweer dat ŉ argument tussen twee groepe ontstaan het. Daar is mense wat beseer is en na ŉ hospitaal geneem is behandeling.” Niemand is nog in hegtenis geneem in verband met die voorval nie. Etzebeth het op sy Facebook-blad op die bewerings gereageer. “Dit is heeltemal onwaar en ongegrond om te beweer dat ek iemand in Langebaan fisies of rassisties mishandel het, soos op sosiale media berig word. Verskeie getuies kan dit bevestig,” het Etzebeth gesê. “Ek is en sal altyd daarna streef om ’n ware ambassadeur te wees vir hierdie pragtige reënboognasie en die sport wat ek liefhet.”